《江郎峰》
宋代·李处权

壮此江郎峰，何年俨而峙。
融结自太古，造化钟一气。
屹然居独尊，群峰俱不至。
如冠剑大卧，廷诤而出位。
大哉天地间，覆载不敢议。
此峰有四面，面面各异势。
撑空方突兀，傲世不妩媚。
我昨玉山来，雪罢烟收霁。
川平如涌出，荡漾浮苍翠。
已远更回头，眼老犹决眦。
眷言须水阳，税驾得岩寺。
黄童与白叟，追逐两阅岁。
胜践在咫尺，心赏通寤寐。
尘劳不鞭后，俯仰徒自愧。
会待秋风高，杖履穷幽邃。
云深月满山，傥与神仙侍。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。